**Papuceii buclucași**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Doi papuci s-au luat la sfadă

Și nu știu ce să mai fac!

Umblu desculț prin ogradă,

Dar nu-i chip ca să-i împac!

Nu mă dumiresc și pace…

De ce nu se înțeleg?!

Azi nimic nu le mai place

Și dilema n-o dezleg!

O mănușă îmi șoptește

C-ar fi tare supărați!

Un motiv ce îi privește

Ar zice că nu sunt frați

Și că toată tevatura

S-a pornit din vina mea.

Cică le-am greșit măsura…

Nu se poate-așa ceva!

Cealaltă mănușă-mi spune

C-ar fi auzit ceva

Legat de al lor prenume,

Dar mai multe nu știa!

Și așa de-un timp încoace

Cearta lor se adâncea,

Iar pe drum dau prin băltoace…

Unu-i hăis și altul cea!

Acum stau în bătătură

Și mă-ntreb nedumerit:

Să le pun lacăt la gură

Ori degrabă să-i demit?!